मीडिया की मंडी में हम-1
Dhiraj Kulshreshtha! मेरे खानदान का पत्रकारिता से दूर- दूर तक लेना देना नहीं था और ना ही मेरा।मैंने तो सपने में भी नहीं सोचा था कि पत्रकार बनूंगा।पर वक्त ने बना दिया और ऐसा बना दिया कि चाह कर भी इस पहचान से मुक्त नहीं हो सका।राजस्थान के भरतपुर जैसे छोटे कस्बेनुमा शहर में पला बढ़ा मैं....एक नौकरीपेशा मध्यमवर्गीय कायस्थ परिवार का सदस्य....पिता जरूर परिवार की नौकरी परंपरा छोड़कर इंटक से जुड़कर लेबर लीडरी में सक्रिय हो गए थे...ताऊ कृषि वैज्ञानिक थे,तो एक चाचा हैडमास्टर थे तो एक डॉक्टर,एक फूफा तहसीलदार थे।हमारे तो करीब - करीब सभी मामा भी सरकारी नौकरियों में ही थे।हम नौ भाई थे और हमारे बीच पाँच बहनें।सारे भाईयों की पढ़ाई वही परंपरागत डॉक्टर,इंजीनियर के कैरियर वाली थी।अधिकतर भाई-बहनों ने विज्ञान में शिक्षा ली पर तीनों छोटे भाइयों ने कॉमर्स को चुना।सामान्य पारिवारिक परंपरा और मनोविज्ञान के चलते मैेने भी विज्ञान-गणित को कैरियर के रूप में चुना।सरकारी स्कूलों और कॉलेज में ही पढ़ा।ट्यूशन की तब कोई विशिष्ठ परंपरा नहीं थी और पारिवारिक रूप से ज्यादा नम्बर लाने या क्लास में टॉप आने का दबाव भी नहीं।घर वाले भी गंभीरता से ज्यादा नंबर लाने या कैरियर बनाने का जिक्र तक नहीं करते थे।जब मन होता पढ़ते ,जब मन होता खेलते।गणित विषय लेने के बावजूद मन में इंजीनियर बनने का सपना भी नहीं था।1975 में महाराजा बदनसिंह स्कूल से दसवीं और 1976 में मल्टीपरपज स्कूल से ग्यारहवीं पास करके एमएसजे कॉलेज से स्नातक और स्नातकोत्तर किया।उस समय इंजीनियरिंग में एडमीशन के लिए एन्ट्रेंस एक्जाम नहीं होते थे ,ग्यारहवीं के बाद परसेंटेज के आधार पर प्रवेश होता था।पर मैंने किसी इंजीनियरिंग कॉलेज का फॉर्म ही नहीं भरा था।जब रिज़ल्ट आया तो ग्यारहवीं में मेरे 66 प्रतिशत अंक थे और मेरे 64 प्रतिशत अंक लाने वाले मित्र इंजीनियरिंग में एडमीशन पा चुके थे।इसका प्रभाव यह हुआ कि बीएससी प्रथम वर्ष में मैं अकेला पड़ गया था,मित्र विहीन।फिर से कुछ नए मित्र बनाने थे,सो बने भी।पर मेरी रुचि अब बदलने लगी थी....शायद नए दोस्तों का प्रभाव था या इंजीनियर न बन पाने का नैराश्य।लगा कि जब प्रतियोगी परीक्षाऐं देकर ही कैरियर बनाना है तो पढ़ाई का अचार डालकर क्या करेंगे।अब रुचियां खेल और सांस्कृतिक गतिविधियों की तरफ मुड़ने लगीं थीं।इन रुचियों के चलते 1980 में कलानयन संस्था की स्थापना की।1982 में पहला भरतपुर समारोह मनाया। 1983 में इप्टा से जुड़ा....भरतपुर का 250 वाँ स्थापना दिवस समारोह मनाया.....टाउनहॉल को खाली कराने के लिए सफल आन्दोलन किया।1984 में राजस्थान इप्टा का पहला सम्मेलन किया....भीष्म साहनी ने इस सम्मेलन का उद्घाटन किया था। (चर्चा अभी शुरु हुई है,यह जारी रहेगी)